b'\n_START_ARTICLE_\nSergej Vo\xc5\xa1njak\n_START_SECTION_\n\xc5\xbdivljenje in delo\n_START_PARAGRAPH_\nSlovenski novinar in pisatelj Sergej Vo\xc5\xa1njak se je rodil 6. oktobra 1924 na Ptuju. \xc5\xbde kot petnajstleten dijak je sodeloval v revolucionarnem gibanju in se leta 1941 vklju\xc4\x8dil v osvobodilni boj._NEWLINE_Kot pisatelj je snov za svoje ustvarjanje \xc4\x8drpal iz dogajanja med vojno. S ske\xc4\x8di in pesmimi je pestril kulturno \xc5\xbeivljenje med borci._NEWLINE_Svoj pe\xc4\x8dat je pustil tudi v novinarstvu. Leta 1944 je postal urednik Mladine in Pionirja, po osvoboditvi je prevzel dopisni\xc5\xa1tvo za Slovenijo pri \xc4\x8dasopisu Borba. Bil je glavni urednik Slovenskega poro\xc4\x8devalca, urednik Dela in direktor Ljudske pravice, urednik Mladinske knjige in direktor Urada za informiranje. Med letoma 1974 in 1982 je bil ravnatelj Mestnega gledali\xc5\xa1\xc4\x8da ljubljanskega (MGL). Svoje ravnateljevanje je v gledali\xc5\xa1ki sezoni 1979/1980 zaznamoval z izvedbo avtorskega dela Ob tabornem ognju. Uprizoritev je priredba njegovih spominov iz \xc4\x8dasa vojne. V gledali\xc5\xa1ki list je Vo\xc5\xa1njak zapisal:\xc2\xa0\xc2\xbbS svojim gledali\xc5\xa1kim tekstom Ob tabornem ognju sem hotel prikazati predvsem tisto, kar ni ostalo zapisano, a kar nas je takrat spro\xc5\xa1\xc4\x8dalo s svojo vedrino, saj smo bili partizani povsem navadni ljudje, ki smo znali prena\xc5\xa1ati vso te\xc5\xbeo osvobodilnega in revolucionarnega boja, isto\xc4\x8dasno pa smo se znali tudi sprostiti in veseliti.\xc2\xab_NEWLINE_Sergej Vo\xc5\xa1njak je umrl 13. novembra 2005, v dvainosemdesetem letu starosti.'